PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov
a o Zbierke zákonov Slovenskej republiky a o zmene a doplnení niektorých zákonov v znení neskorších predpisov)

1. Pripravovaný právny predpis:
[bookmark: predpis.nadpis]Návrh vyhlášky Ministerstva životného prostredia Slovenskej republiky, ktorou sa mení a dopĺňa vyhláška Ministerstva životného prostredia Slovenskej republiky č. 119/2016 Z. z., ktorou sa ustanovujú podrobnosti o výkone odborného technicko-bezpečnostného dohľadu nad vodnými stavbami a o výkone technicko-bezpečnostného dozoru v znení neskorších predpisov (ďalej len „návrh vyhlášky“).

2. Základné ciele právnej úpravy:
Cieľom predkladaného návrhu vyhlášky je legislatívno-technická úprava ustanovení, ktorými sa zjednocuje používaná terminológia, a ktorými sa na základe aplikačnej praxe odstraňujú alebo menia niektoré ustanovenia. Na účely dohľadu  sa pri odkaliskách zavádza v rámci etapy existencie vodnej stavby pojem rekultivácia vodnej stavby pre dosiahnutie dlhodobej stability a bezpečnosti odkaliska. Dopĺňa sa možnosť pri zmene etapy existencie len niektorých objektov vodnej stavby so súhlasom orgánu štátnej vodnej správy uviesť do etapy zmeny vodnej stavby len príslušné objekty vodnej stavby, čo bude mať pozitívny význam hlavne pre rozsiahle vodné stavby s väčším počtom samostatných objektov. Navrhuje sa doplniť do súhrnnej etapovej správy posúdenie bezpečnosti počas povodňového zaťaženia priehrad a odkalísk zaradených do I. až IV. kategórie technicko-bezpečnostného dohľadu. Posúdenie upravuje doplnená príloha č. 8. Ďalej sa upravujú lehoty pri vypracovávaní súhrnných etapových správ pre vodné stavby – odkaliská, ako aj počet obchôdzok určených v Programe technicko-bezpečnostného dohľadu. Ďalej sa upravuje vypracovávanie spoločných dokumentov technicko-bezpečnostného dohľadu pre všetkých spoluvlastníkov vodnej stavby pre zachovanie prehľadnosti a komplexnosti dokumentov dohľadu a hlavne odporúčaní nápravných opatrení, ktoré vyplynuli z výkonu dohľadu.

3. Zhodnotenie súčasného stavu:
V súčasnosti je posudzovanie bezpečnosti priehrad a odkalísk počas extrémneho povodňového zaťaženia v rámci výkonu odborného technicko-bezpečnostného dohľadu upravené metodickým pokynom generálneho riaditeľa sekcie vôd, no vplyv klimatickej zmeny na častejšie a väčšie hydrologické extrémy potvrdzuje potrebu zvýšenia legislatívnej úrovne tejto problematiky z Metodického pokynu na úroveň vyhlášky, preto sa navrhuje doplnenie príloh vyhlášky č. 119/2016 Z. z. o novú samostatnú prílohu, ktorá vychádza zo súčasného znenia predmetného metodického pokynu. 

4. Spôsob zapojenia verejnosti do prípravy právneho predpisu:
Verejnosť sa môže zapojiť do prípravy právneho predpisu formou zasielania podnetov a  návrhov v intenciách vecného zamerania podľa bodu 2 s ohľadom na bod 3 prostredníctvom právneho a informačného portálu Slov-Lex. Lehota na vyjadrenie je do 28. augusta 2026.

Kontaktné údaje:
Ministerstvo životného prostredia Slovenskej republiky
sekcia vôd
Námestie Ľ. Štúra č. 1
81235 Bratislava
email: paula.diveky@enviro.gov.sk

5. Predpokladaný termín začatia pripomienkového konania:
september 2026 

